text: করোনা মোকাবেলায় জনগণের পাশে দাঁড়ানোর আহ্বান তথ্যমন্ত্রীর | Business Eye Bangladesh
  করোনা মোকাবেলায় জনগণের পাশে দাঁড়ানোর আহ্বান তথ্যমন্ত্রীর
  প্রকাশ মার্চ ২১, ২০২০
  বৈশ্বিক দুর্যোগ নভেল করোনাভাইরাস মোকাবেলায় রাজনীতি ভুলে সবাইকে জনগণের পাশে দাঁড়ানোর আহ্বান জানিয়েছেন তথ্যমন্ত্রী ড. হাছান মাহমুদ। তিনি বলেন, দল-মতের ঊর্ধ্বে উঠে বৈশ্বিক দুর্যোগ করোনাভাইরাস মোকাবেলা করতে হবে। এটি নিয়ে রাজনীতি করা খুবই দুর্ভাগ্যজনক। বিএনপিসহ সব রাজনৈতিক দলের কাছে অনুরোধ জানাব এ দুর্যোগ মোকাবেলায় মতভেদ ভুলে জনগণের পাশে দাঁড়ান। গতকাল দুপুরে বাংলাদেশ টেলিভিশন চট্টগ্রাম কেন্দ্রের কর্মকর্তাদের সঙ্গে মতবিনিময় শেষে সাংবাদিকদের এসব কথা বলেন তথ্যমন্ত্রী। সভায় সভাপতিত্ব করেন বিটিভি চট্টগ্রাম কেন্দ্রের জেনারেল ম্যানেজার নিতাই কুমার ভট্টাচার্য।
  করোনাভাইরাসে চট্টগ্রামেও অনেক মানুষ মারা গেছে বলে সামাজিক যোগাযোগ মাধ্যমসহ বিভিন্নভাবে গুজব ছড়ানো হচ্ছে সাংবাদিকদের এমন প্রশ্নের জবাবে হাছান মাহমুদ বলেন, সামাজিক যোগাযোগ মাধ্যমে একজন ডাক্তার পরিচয় দিয়ে একটি ভয়েস রেকর্ড ছাড়া হয়েছে। এ ডাক্তার তার আত্মীয়ের সঙ্গে কথা বলছেন এটি সামাজিক যোগাযোগ মাধ্যমে কেন ও কীভাবে আসবে?
  তিনি বলেন, এটি সামাজিক যোগাযোগ মাধ্যমে দেয়ার অর্থই হচ্ছে জনগণের মধ্যে আতঙ্ক সৃষ্টি করা।
  এ ধরনের গুজবে কান না দিতে দেশবাসীর প্রতি অনুরোধ জানিয়ে তথ্যমন্ত্রী বলেন, কারা এসব গুজব রটাচ্ছে, তাদের শনাক্ত করতে সরকারের কারিগরি টিম ও বিভিন্ন প্রতিষ্ঠান কাজ করছে। যারা এসব করছে তাদের শনাক্ত করে কঠোর আইনগত ব্যবস্থা নেয়া হবে।